CELEX: 32019D0521(02)
Language: mt
Date: 2019-05-17 00:00:00
Title: Deċiżjoni tal-Kummissjoni tas-17 ta’ Mejju 2019 li twaqqaf il-grupp ta’ esperti tal-Kummissjoni dwar id-dħul nazzjonali gross (Test b'rilevanza għaż-ŻEE.)

21.5.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 174/5
               
            
         DEĊIŻJONI TAL-KUMMISSJONI
         tas-17 ta’ Mejju 2019
         li twaqqaf il-grupp ta’ esperti tal-Kummissjoni dwar id-dħul nazzjonali gross
         (Test b'rilevanza għaż-ŻEE)
         (2019/C 174/06)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Billi:
         
                     (1)
                  
                  
                     Skont l-Artikolu 338 tat-Trattat dwar il-Funzjonament tal-Unjoni Ewropea, il-Parlament Ewropew u l-Kunsill jadottaw miżuri għall-produzzjoni tal-istatistika, meta jkun meħtieġ, għall-prestazzjoni tal-attivitajiet tal-Unjoni.
                  
               
                     (2)
                  
                  
                     Skont l-Artikolu 4 tar-Regolament (UE) 2019/516 tal-Parlament Ewropew u tal-Kunsill (1), il-Kummissjoni għandha tistabbilixxi grupp formali ta’ esperti, magħmul minn rappreżentanti tal-Istati Membri kollha u ppresedut minn rappreżentant tal-Kummissjoni, biex jagħti pariri lill-Kummissjoni, u biex jesprimi l-fehmiet tiegħu, dwar il-komparabbiltà, l-affidabbiltà u l-eżawrjenza tal-kalkoli tad-dħul nazzjonali gross (“id-DNG”), biex jiġu eżaminati kwistjonijiet ta’ implimentazzjoni ta’ dan ir-Regolament (UE) 2019/516 u biex jingħataw opinjonijiet annwali dwar l-adegwatezza tad-data tad-DNG mressqa mill-Istati Membri għall-finijiet tar-riżorsi proprji.
                  
               
                     (3)
                  
                  
                     Għalhekk hemm bżonn jitwaqqaf grupp ta’ esperti (il-“grupp ta’ esperti tad-DNG”) fil-qasam tad-DNG u li jiġu ddefiniti l-kompiti, l-istruttura u l-operat tiegħu.
                  
               
                     (4)
                  
                  
                     Jenħtieġ li l-grupp ta’ esperti tad-DNG jesprimi opinjoni kull sena dwar l-adegwatezza tad-data tad-DNG ippreżentata kull sena mill-Istati Membri għall-użu fis-sistema tar-riżorsi proprji tal-Unjoni Ewropea.
                  
               
                     (5)
                  
                  
                     Il-grupp ta’ esperti tad-DNG jenħtieġ ikun magħmul minn esperti fil-kontijiet nazzjonali mill-awtoritajiet nazzjonali tal-istatistika tal-Istati Membri.
                  
               
                     (6)
                  
                  
                     Jenħtieġ li jiġu stabbiliti regoli dwar l-iżvelar tal-informazzjoni mill-membri tal-grupp ta’ esperti tad-DNG.
                  
               
                     (7)
                  
                  
                     Id-data personali jenħtieġ tiġi pproċessata skont ir-Regolament (UE) 2018/1725 tal-Parlament Ewropew u tal-Kunsill (2),
                  
               IDDEĊIDIET KIF ĠEJ:
         
            Artikolu 1
            Suġġett
            Il-grupp ta’ esperti tal-Kummissjoni dwar id-dħul nazzjonali gross, (“il-grupp ta’ esperti tad-DNG”) huwa b’dan stabbilit.
         
         
            Artikolu 2
            Kompiti
            Il-kompiti tal-grupp ta’ esperti tad-DNG għandhom ikunu kif ġej:
            
                        (a)
                     
                     
                        jagħti pariri lill-Kummissjoni u jesprimi l-fehmiet tiegħu, mingħajr preġudizzju għall-Artikolu 2(3) tar-Regolament (UE) Nru 549/2013 tal-Parlament Ewropew u tal-Kunsill (3), dwar il-komparabbiltà, l-affidabilità u l-eżawrjenza tal-kalkoli tad-DNG;
                     
                  
                        (b)
                     
                     
                        jeżamina kwistjonijiet rigward l-implimentazzjoni tar-Regolament (UE) 2019/516;
                     
                  
                        (c)
                     
                     
                        kull sena jeżamina d-data mibgħuta skont l-Artikolu 2(2) tar-Regolament (UE) 2019/516 u r-rapport imressaq skont l-Artikolu 2(3) ta’ dak ir-Regolament fir-rigward tas-sorsi u l-metodi tal-kalkolu tad-DNG u l-komponenti tiegħu. Dik l-eżaminazzjoni annwali għandha tifforma l-bażi ta’ opinjoni tal-grupp ta’ esperti tad-DNG dwar l-adegwatezza tad-data tad-DNG tal-Istati Membri għall-finijiet tar-riżorsi proprji fir-rigward tal-affidabbiltà, il-komparabbiltà u l-eżawrjenza. Dik l-opinjoni għandha turi fuq liema dokumenti ewlenin hija bbażata l-eżaminazzjoni;
                     
                  
                        (d)
                     
                     
                        jassisti lill-Kummissjoni fit-tħejjija ta’ proposti leġiżlattivi u inizjattivi ta’ politika dwar l-armonizzazzjoni tad-dħul nazzjonali gross bi prezzijiet tas-suq;
                     
                  
                        (e)
                     
                     
                        jassisti lill-Kummissjoni fit-tħejjija ta’ atti delegati li għandhom jiġu adottati skont ir-Regolament (UE) 2019/516;
                     
                  
                        (f)
                     
                     
                        jassisti lill-Kummissjoni fit-tħejjija bikrija ta’ atti ta’ implimentazzjoni li għandhom jiġu adottati skont ir-Regolament (UE) 2019/516, qabel ma jitressqu lill-Kumitat tas-Sistema Ewropea tal-Istatistika skont ir-Regolament (UE) Nru 182/2011 tal-Parlament Ewropew u tal-Kunsill (4);
                     
                  
                        (g)
                     
                     
                        jiffaċilita l-iskambju ta’ esperjenza u prattika tajba fil-qasam tal-armonizzazzjoni tad-dħul nazzjonali gross bi prezzijiet tas-suq;
                     
                  
                        (h)
                     
                     
                        jagħti pariri lill-Kummissjoni rigward kwistjonijiet relatati ma’ politiki ta’ reviżjoni tad-data dwar id-DNG.
                     
                  
         
            Artikolu 3
            Konsultazzjoni
            Il-Kummissjoni tista’ tikkonsulta lill-grupp ta’ esperti dwar id-DNG fuq kwalunkwe kwistjoni relatata mad-dħul nazzjonali gross.
         
         
            Artikolu 4
            Sħubija
            
               1.   Il-membri għandhom ikunu l-awtoritajiet nazzjonali tal-istatistika tal-Istati Membri msemmija fl-Artikolu 5(1) tar-Regolament (KE) Nru 223/2009 tal-Parlament Ewropew u tal-Kunsill (5).
            
            
               2.   L-awtoritajiet nazzjonali tal-istatistika tal-Istati Membri għandhom jinnominaw ir-rappreżentanti tagħhom u għandhom jiżguraw li r-rappreżentanti tagħhom jipprovdu livell għoli ta’ għarfien espert fil-kompilazzjoni tal-kontijiet nazzjonali.
            
         
         
            Artikolu 5
            Presidenza
            Il-grupp ta’ esperti tad-DNG għandu jiġi ppresedut minn rappreżentant tal-Kummissjoni (il-Eurostat).
         
         
            Artikolu 6
            Operazzjoni
            
               1.   Il-grupp ta’ esperti tad-DNG għandu jaġixxi fuq it-talba tal-Kummissjoni (il-Eurostat), skont ir-regoli orizzontali tal-Kummissjoni dwar il-gruppi ta’ esperti (6) (“ir-regoli orizzontali”).
            
            
               2.   Fil-prinċipju, il-laqgħat tal-grupp għandhom isiru fil-bini tal-Kummissjoni.
            
            
               3.   Il-Kummissjoni (il-Eurostat) għandha tipprovdi s-servizzi segretarjali. Għal-laqgħat tal-grupp u tas-sottogruppi tiegħu jistgħu jattendu uffiċjali tal-Kummissjoni minn dipartimenti oħra li jkollhom interess fil-proċedimenti.
            
            
               4.   Bi qbil mal-Kummissjoni (il-Eurostat), b’maġġoranza sempliċi tal-membri tiegħu, il-grupp jista’ jiddeċiedi li d-deliberazzjonijiet ikunu pubbliċi.
            
            
               5.   Il-minuti tad-diskussjoni ta’ kull punt fuq l-aġenda u tal-opinjonijiet mogħtija mill-grupp ta’ esperti tad-DNG għandhom ikunu siewja u sħaħ. Il-minuti għandu jħejjihom is-segretarjat bir-responsabbiltà tal-President.
            
            
               6.   Meta possibbli, il-grupp ta’ esperti tad-DNG għandu jadotta l-opinjonijiet, ir-rakkomandazzjonijiet jew ir-rapporti tiegħu b’kunsens.
            
            
               7.   Jekk tittieħed votazzjoni, ir-riżultat tal-votazzjoni għandu jiġi deċiż b’maġġoranza sempliċi tal-membri. Il-membri li jkunu vvutaw kontra jew astjenew għandhom id-dritt li jkollhom dokument li jiġbor fil-qosor ir-raġunijiet għall-pożizzjoni tagħhom mehmuż mal-opinjonijiet, mar-rakkomandazzjonijiet jew mar-rapporti.
            
         
         
            Artikolu 7
            Sottogruppi
            Il-Kummissjoni (il-Eurostat) tista’ tistabbilixxi sottogruppi biex jeżaminaw kwistjonijiet speċifiċi abbażi ta’ termini ta’ referenza ddefiniti mill-Kummissjoni. Is-sottogruppi għandhom jaħdmu skont ir-regoli orizzontali u għandhom jirrapportaw lura lill-grupp ta’ esperti tad-DNG. Dawn għandhom jiġu xolti malli jintlaħaq l-għan tal-mandat tagħhom.
         
         
            Artikolu 8
            Esperti mistiedna
            Il-Kummissjoni (il-Eurostat) tista’ tistieden lil esperti b’għarfien espert speċifiku f’suġġett fuq l-aġenda biex jieħdu sehem fil-ħidma tal-grupp ta’ esperti tad-DNG jew tas-sottogruppi tiegħu fuq bażi ad hoc.
         
         
            Artikolu 9
            Osservaturi
            
               1.   Organizzazzjonijiet jew entitajiet pubbliċi oħra apparti l-awtoritajiet tal-Istati Membri jistgħu jingħataw status ta’ osservatur, b’konformità mar-regoli orizzontali, bi stedina diretta.
            
            
               2.   L-organizzazzjonijiet jew l-entitajiet pubbliċi li jinħatru bħala osservaturi għandhom jaħtru lir-rappreżentanti tagħhom.
            
            
               3.   L-osservaturi u r-rappreżentanti tagħhom jistgħu jkunu awtorizzati mill-President biex jieħdu sehem fid-diskussjonijiet tal-grupp ta’ esperti tad-DNG u jipprovdu għarfien espert. Madankollu, dawn ma jkollhomx id-dritt tal-vot u ma għandhomx jieħdu sehem fit-tfassil ta’ rakkomandazzjonijiet jew pariri tal-grupp ta’ esperti tad-DNG.
            
         
         
            Artikolu 10
            Regoli ta’ proċedura
            Bi proposta tal-Kummissjoni (il-Eurostat) u bi qbil magħha, il-grupp ta’ esperti tad-DNG għandu jadotta r-regoli ta’ proċedura tiegħu b’maġġoranza sempliċi tal-membri tiegħu, abbażi tar-regoli standard ta’ proċedura għall-gruppi ta’ esperti, b’konformità mar-regoli orizzontali.
         
         
            Artikolu 11
            Is-segretezza professjonali u t-trattament ta’ informazzjoni klassifikata
            
               1.   Il-membri tal-grupp ta’ esperti tad-DNG u r-rappreżentanti tagħhom, kif ukoll l-esperti u l-osservaturi mistiedna, huma soġġetti għall-obbligu tas-segretezza professjonali li, skont it-Trattati u r-regoli ta’ implimentazzjoni tagħhom, japplika għall-membri kollha tal-istituzzjonijiet u l-persunal tagħhom, u għar-regoli tal-Kummissjoni dwar is-sigurtà fir-rigward tal-protezzjoni tal-informazzjoni klassifikata tal-Unjoni, stabbiliti fid-Deċiżjonijiet tal-Kummissjoni (UE, Euratom) 2015/443 (7) u 2015/444 (8). Jekk jonqsu milli jħarsu dawn l-obbligi, il-Kummissjoni tista’ tieħu l-miżuri xierqa kollha.
            
            
               2.   Il-membri tal-grupp ta’ esperti tad-DNG u r-rappreżentanti tagħhom, kif ukoll l-esperti u l-osservaturi mistiedna għandhom jirrispettaw il-kunfidenzjalità tal-istatistika, stabbilita fir-Regolament (KE) Nru 223/2009, u b’mod partikolari fl-Artikolu 20 (il-protezzjoni tad-data kunfidenzjali) tiegħu.
            
         
         
            Artikolu 12
            Trasparenza
            
               1.   Il-grupp ta’ esperti tad-DNG għandu jiġi rreġistrat fir-Reġistru tal-gruppi ta’ esperti tal-Kummissjoni u ta’ entitajiet simili oħra (ir-“Reġistru tal-gruppi ta’ esperti”). L-isem tal-awtoritajiet tal-Istati Membri u l-ismijiet tal-osservaturi għandhom jiġu ppubblikati fir-Reġistru tal-gruppi ta’ esperti.
            
            
               2.   Id-dokumenti rilevanti kollha, inkluż l-aġendi, il-minuti u s-sottomissjonijiet tal-parteċipanti, għandhom ikunu disponibbli wara l-laqgħat permezz ta’ link mir-Reġistru tal-gruppi ta’ esperti għal sit web apposta. L-aċċess għas-siti web apposta ma għandux ikun soġġett għal reġistrazzjoni tal-utenti jew għal xi restrizzjoni oħra. L-aġenda għandha tiġi ppubblikata fi żmien xieraq qabel il-laqgħa, segwita minn pubblikazzjoni fil-ħin tal-minuti. L-eċċezzjonijiet għall-pubblikazzjoni għandhom ikunu previsti biss meta jitqies li l-iżvelar ta’ dokument ikun ixekkel il-protezzjoni ta’ xi interess pubbliku jew privat kif definit fl-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill (9).
            
         
         
            Artikolu 13
            Spejjeż tal-laqgħat
            
               1.   Il-parteċipanti fl-attivitajiet tal-grupp ta’ esperti tad-DNG ma għandhomx jitħallsu għas-servizzi li jagħtu.
            
            
               2.   L-ispejjeż tal-ivvjaġġar u tas-sussistenza mġarrba mill-parteċipanti fl-attivitajiet tal-grupp ta’ esperti tad-DNG u tas-sottogruppi tiegħu jistgħu jiġu rimborżati mill-Kummissjoni skont id-dispożizzjonijiet fis-seħħ fi ħdan il-Kummissjoni u fil-limiti tal-approprjazzjonijiet disponibbli allokati lid-dipartimenti tal-Kummissjoni skont il-proċedura annwali għall-allokazzjoni tar-riżorsi.
            
         
         
            Magħmul fi Brussell, is-17 ta’ Mejju 2019.
            
               
                  Għall-Kummissjoni
               
               Marianne THYSSEN
            
         
         
            (1)  Ir-Regolament (UE) 2019/516 tal-Parlament Ewropew u tal-Kunsill tad-19 ta’ Marzu 2019 dwar l-armonizzazzjoni tad-dħul nazzjonali gross bi prezzijiet tas-suq u li jħassar id-Direttiva tal-Kunsill 89/130/KEE, Euratom u r-Regolament tal-Kunsill (KE, Euratom) Nru 1287/2003 (ir-Regolament dwar id-DNG) (ĠU L 91, 29.3.2019, p. 19).
         
            (2)  Ir-Regolament (UE) 2018/1725 tal-Parlament Ewropew u tal-Kunsill tat-23 ta’ Ottubru 2018 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta’ tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE (ĠU L 295, 21.11.2018, p. 39).
         
            (3)  Ir-Regolament (UE) Nru 549/2013 tal-Parlament Ewropew u tal-Kunsill tal-21 ta’ Mejju 2013 dwar is-sistema Ewropea tal-kontijiet nazzjonali u reġjonali fl-Unjoni Ewropea (ĠU L 174, 26.6.2013, p. 1).
         
            (4)  Ir-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni (ĠU L 55, 28.2.2011, p. 13).
         
            (5)  Ir-Regolament (KE) Nru 223/2009 tal-Parlament Ewropew u tal-Kunsill tal-11 ta’ Marzu 2009 dwar l-Istatistika Ewropea (ĠU L 87, 31.3.2009, p. 164).
         
            (6)  Id-Deċiżjoni tal-Kummissjoni C(2016)3301 tat-30 ta’ Mejju 2016 li tistabbilixxi regoli orizzontali dwar il-ħolqien u l-funzjonament tal-gruppi ta’ esperti tal-Kummissjoni.
         
            (7)  Id-Deċiżjoni tal-Kummissjoni (UE, Euratom) 2015/443 tat-13 ta’ Marzu 2015 dwar is-Sigurtà fil-Kummissjoni (ĠU L 72, 17.3.2015, p. 41).
         
            (8)  Id-Deċiżjoni tal-Kummissjoni (UE, Euratom) 2015/444 tat-13 ta’ Marzu 2015 dwar ir-regoli tas-sigurtà għall-protezzjoni ta’ informazzjoni klassifikata tal-UE (ĠU L 72, 17.3.2015, p. 53).
         
            (9)  Ir-Regolament (KE) Nru 1049/2001 tal-Parlament Ewropew u tal-Kunsill tat-30 ta’ Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU L 145, 31.5.2001, p. 43). L-eċċezzjonijiet maħsubin biex iħarsu s-sigurtà pubblika, l-affarijiet militari, ir-relazzjonijiet internazzjonali, il-politika finanzjarja, monetarja jew ekonomika, il-privatezza u l-integrità tal-individwu, l-interessi kummerċjali, il-proċedimenti fil-qorti u l-pariri legali, l-ispezzjonijiet/l-investigazzjonijiet/l-awditi u l-proċess tat-teħid tad-deċiżjonijiet tal-istituzzjoni.